Diari Oficial de la Generalitat Valenciana


Sumari del DOGV 367, del 23-04-1986 (1986/806078)

ORDRE de 10 de març de 1986, de la Conselleria de Cultura, Educació i Ciència, per la qual es regula la concessió de beques per a la realització de pràctiques de formació d'Animadors Juvenils de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   367

Data del DOGV
:   23-04-1986

Secció del DOGV
:   ALTRES DISPOSICIONS

Número del document
:   1986/806078


Data del document
:   10-03-1986

Organisme emissor
:   Conselleria de Cultura, Educació i Ciència

Tipus de document
:   Ordre

Ordre de 10 de març de 1986, de la Conselleria de Cultura, Educació i Ciència, per la qual es regula la concessió de beques per a la realització de pràctiques de formació d'Animadors Juvenils de la Comunitat Valenciana.  
L'exercici de les funcions transferides a la Comunitat Valenciana en matèria de Joventut, crea la necessitat d'ampliar el marc de subvencions i ajudes en els diferents àrees de serveis als joves.   
La Conselleria de Cultura, Educació i Ciència, té com a objectiu clau de la política de joventut, la formació d'animadors juvenils. Amb aquesta finalitat, la present Ordre té per objecte la creació i regulació del procediment de concessió de beques per a la formació d'aquestos animadors. La finalitat que es pretén aconseguir, és promocionar aquesta àrea en els serveis a la joventut, i afavorir el rendiment social de l'Escola de Formació d'Animadors Juvenils de la Generalitat Valenciana.   
En virtut d'això i de conformitat amb el que disposa l'article 15 de la Llei 15/1985, de 30 de desembre de Pressuposts de la Generalitat Valenciana per a l'exercici 1986,   
ORDENE:  
Article primer  
Es convoca concurs públic per a la concessió de beques per a la realització de pràctiques de formació d'Animadors Juvenils.   
Article segon  
Les beques es satisfaran amb càrrec a l'aplicació pressupostària 09.04.471 del Programa de Promoció Sociocultural de la Joventut 314.   
Article tercer  
S'aproven les bases per les quals es regeix aquesta convocatòria i que s'inclouen com a Annex d'aquesta Ordre.   
DISPOSICIONS FINALS  
Primera  
Per possibilitar l'adequat desplegament i l'aplicació del que disposa aquesta Ordre és autoritzat el Director General de Joventut i Esports, per dictar les disposicions que s'escaiga.   
Segona  
Aquesta Ordre entrarà en vigor el dia que es publique en el Diari Oficial de la Generalitat Valenciana.   
València, 10 de març de 1986.   
El Conseller de Cultura, Educació i Ciència,  
CEBRIA CISCAR I CASABAN  
ANNEX  
Bases per les quals es regula la convocatòria.  
I. Objecte de les beques:   
Les beques objecte d'aquesta convocatòria tenen com a finalitat la realització de pràctiques en l'àrea de formació d'animadors juvenils des de l'Escola d'Animadors Juvenils de la Generalitat Valenciana.   
II. Dotació de les beques:   
La dotació d'aquestes beques serà de 250.000 ptes. com a màxim i de durada anual.   
III. Requisits dels sol·licitants:   
Podran sol·licitar aquestes beques els alumnes de l'Escola d'Animadors Juvenils de la Generalitat Valenciana, matriculats en el Nivell I.   
IV. Presentació i formalització d'instàncies:   
Les sol·licituds de beques es faran a través d'instància adreçada a l'Hble. Sr. Conseller de Cultura Educació i Ciència.   
Aquesta instància, el model de la qual figura com a Annex a la present Ordre, haurà d'anar acompanyada dels documents següents:   
1. Currículum acadèmic i d'experiència en animació juvenil.   
2. Certificació del Director de l'Escola d'Animadors Juvenils d'estar matriculat en aquesta.   
3. Declaració jurada de totes les subvencions, ajuts o beques que reba o haja rebut d'altres institucions públiques o privades.   
Les sol·licituds es presentaran als Serveis Territorials de Cultura, d'Alacant, Castelló i València o al Registre General de la Conselleria de Cultura, Educació i Ciència, Av. de Campanar, núm. 32, de València, o també per qualssevol dels mitjans establerts per l'article 66 de la Llei de Procediment Administratiu.   
Si la sol·licitud no reuneix els requisits exigits o hi manca algun document complementari, es requerirà l'interessat perquè esmene els defectes observats, en el termini de l0 dies, si no ho fa la sol·licitud s'arxivarà.   
V. Termini de presentació de sol·licituds:   
El termini de presentació de sol·licituds serà de 30 dies, comptadors des de el dia que es publique aquesta Ordre en el Diari Oficial de la Generalitat Valenciana   
VI. Procés de concessió i selecció de les beques:   
En finalitzar el termini de presentació de sol·licituds, es constituirà una comissió avaluadora composta pels membres següents:   
- President: El Director General de Joventut i Esports.   
- Vice-president: El Cap del Servei de Joventut.   
- Un Secretari i dos Vocals, designats pel Director General de Joventut i Esports entre els funcionaris adscrits a aquest Centre Directiu.   
La comissió valorarà totes les sol·licituds presentades i elevarà les propostes raonades a l'Hble. Sr. Conseller de Cultura, Educació i Ciència, qui les resoldrà.   
L'adjudicació de les beques no genera cap tipus de relació laboral ni funcionarial amb la Conselleria de Cultura, Educació i Ciència.   
VII Obligacions dels becaris.   
Els beneficiaris de les beques resten obligats:   
-A presentar una memòria de la investigació pràctica, realitzada en finalitzar el període anual de dotació de la beca.   
- Tenir una permanència mínima de 10 hores setmanals a l'Escola d'Animadors Juvenils.   
La Conselleria de Cultura, Educació i Ciència, es reserva el dret de suspendre qualsevol beca concedida si existeix, per part del beneficiari, incompliment de les obligacions contretes.   
Veure imatge